РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/65-13

5. март 2013. године

Б е о г р а д

З А П И С Н И К

35. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 5. МАРТА 2013. ГОДИНЕ

 Седница Одбора је почела у 12,20 часова.

 Седницом је председавала Весна Ковач, председница Одбора.

 Поред председнице, седници су присуствовали чланови Одбора: Зоран Антић, Верољуб Арсић, Жика Гојковић, Зоран Касаловић, др Милорад Мијатовић, Радојко Обрадовић, Драган Томић и Александар Сенић и заменици чланова Одбора: Иван Јовановић, уместо мр Божидара Ђелића и Зоран Пралица, уместо Радмила Костића.

 Седници нису присуствовали чланови Одбора: Војислав Вујић, мр Божидар Ђелић, Бојан Ђурић, Душица Николић, Золтан Пек, Ђорђе Стојшић, Радмило Костић и Момо Чолаковић.

 Седници је присуствовао и др Владимир Маринковић, заменик члана Одбора др Милорада Мијатовића.

 Након утврђивања кворума, на предлог председнице, Одбор је већином гласова (10 за, један није гласао) утврдио следећи

Д н е в н и р е д

1. Разматрање Извештаја о раду Радне групе за утврђивање теста за проверу стручне оспособљености из области јавних набавки и преглед пријава на јавни конкурс и испуњење услова кандидата за избор председника и чланова Републичке комисије за заштиту права у поступцима јавних набавки,

2. Разматрање Предлога за одређивање датума за тестирање кандидата за избор председника и чланова Републичке комисије за заштиту права у поступцима јавних набавки.

**Прва тачка дневног реда:** Разматрање Извештаја о раду Радне групе за утврђивање теста за проверу стручне оспособљености из области јавних набавки и преглед пријава на јавни конкурс и испуњење услова кандидата за избор председника и чланова Републичке комисије за заштиту права у поступцима јавних набавки

 Председник Радне групе, др Милорад Мијатовић поднео је Извештај о раду Радне групе за утврђивање теста за проверу стручне оспособљености из области јавних набавки и преглед пријава на јавни конкурс за избор председника и чланова Републичке комисије за заштиту права у поступцима јавних набавки. Рекао је да се на конкурс пријавило укупно 22 кандидата, чије пријаве и пратећу документацију је Радна група прегледала, ради провере и утврђивања испуњености свих услова наведених у јавном конкурсу. Услови за избор председника Републичке комисије су: правни факултет; положен правосудни испит; најмање три године радног искуства у правној струци после положеног правосудног испита и радно искуство од најмање пет година у области јавних набавки. Услови за избор најмање четири члана Комисије су: правни факултет; положен правосудни испит; најмање три године радног искуства у правној струци после положеног правосудног испита и радно искуство од најмање три године у области јавних набавки. Услови за избор највише два члана Комисије су: стечено високо образовање из научне области правне, економске или техничко-технолошке науке на студијама другог степена (дипломске академске студије - мастер, специјалистичке академске студије, специјалистичке струковне студије), односно високо образовање које је законом изједначено са академским називом мастер на основним студијама у трајању од најмање четири године; радно искуство од најмање пет година на пословима јавних набавки и стечен сертификат за службеника за јавне набавке.

 Пријаве на конкурс су, поред осталог, требало да садрже и податке о врсти и дужини радног искуства са описом послова на којима је кандидат радио и одговорности на тим пословима, опис послова које је кандидат обављао у области јавних набавки и да ли се конкурише на место председника Републичке комисије, члана Републичке комисије или на оба места,а уз пријаву је требало приложити и исправе којима се доказује радно искуство у струци (потврде, решења и друга акта из којих се може утврдити на којим пословима и са којом стручном спремом је стечено радно искуство).

 С обзиром да је у јавном конкурсу наведено да се неће разматрати неблаговремене, недопуштене, неразумљиве или непотпуне пријаве и пријаве уз које нису приложени сви тражени докази, Радна група је, након прегледа 22 пријаве и документације у прилогу, предложила Одбору које пријаве кандидата не треба да разматра.

Радна група је сачинила за чланове Одбора три табеле са именима кандидата који су се пријавили на јавни конкурс и подацима који кандидати испуњавају услове, а који не, односно чије су пријаве непотпуне и то посебно за: 1) избор председника, 2) избор најмање четири члана и 3) избор највише два члана Републичке комисије за заштиту права у поступцима јавних набавки. Табеле су, поред имена кандидата, садржавале и податке који кандидати испуњаваји услове, а који нису приложили тражене доказе или немају потребно искуство у области јавних набавки.

 Радна група је прегледала поднете 22 пријаве и утврдила да се за избор председника Републичке комисије за заштиту права у поступцима јавних набавки пријавило осам кандидата, од којих три кандидата не испуњава услове из јавног конкурса за избор председника и то: Гордана Стојаков Огризовић, Габријела Бачић и Вук Ранковић, чије су пријаве непотпуне, односно нису приложене потврде из којих се може недвосмислено утврдити да је стечено потребно радно искуство у области јавних набавки, како је наведено у јавном конкурсу.

За избор најмање четири члана Републичке комисије за заштиту права у поступцима јавних набавки пријавило се 15 кандидата, од којих пет кандидата не испуњава услове из јавног конкурса за избор најмање четири члана и то: Радомир Живаљевић, Габријела Бачић, Гордана Стојаков Огризовић, Миланка Човић и Љепосавка Видовић, чије су пријаве непотпуне, односно нису приложене потврде из којих се може недвосмислено утврдити да је стечено потребно радно искуство у области јавних набавки.

 За избор највише два члана Републичке комисије за заштиту права у поступцима јавних набавки пријавило се на осам кандидата, од којих један кандидат не испуњава услове из јавног конкурса за избор највише два члана и то: Боба Шуљагић, чија је пријава непотпуна, односно није приложена потврда о стеченом потребном радном искуству у области јавних набавки.

 Председник Радне групе је навео да је Радна група имала задатак да сачини предлог питања за тест за проверу стручне оспособљености из области јавних набавки кандидата за избор председника и чланова Републичке комисије за заштиту права у поступцима јавних набавки и образложио начин на који је, у сарадњи са стручњацима из Управе за јавне набавке, сачинила предлог од 60 питања за тестирање. Стручњаци из Управе за јавне набавке, који раде на припреми испита за стицање сертификата за службеника за јавне набавке, потписали су изјаве о поверљивости и чувању тајности података. Предлог питања за тест, у електронској и писаној форми, председник Радне групе је чувао у закључаној и запечаћеној каси.

Радна група је предложила да се, непосредно пре тестирања кандидата, на седници Одбора утврде питања за тест, тако што би сваки члан Одбора предлагао број од 1 до 60, све до избора 32 броја за 32 питања за тест, од предложених 60. Тако нико од чланова Радне групе, ни чланова Одбора неће знати која су питања која ће бити на тесту за проверу стручне оспособљености кандидата из области јавних набавки. После тестирања, које ће трајати 60 минута, тестове, које ће кандидати полагати под шифром, треба прегледати, бодовати и утврдити резултате за сваког појединачног кандидата. Одбор је на претходној седници усвојио предлог да кандидати који не одговоре тачно на најмање 75% од укупног броја питања, тј. на најмање 24 од 32 питања, неће бити позвани на разговор са члановима Одбора.

 Председник Радне групе је предложио да се, за седницу на којој ће Одбор обавити разговор са кандидатима који су прошли тестирање, за све чланове Одбора припреме пријаве кандидата и број освојених бодова на тесту. На основу разговора са кандидатима, података наведених у пријавама и резултата на тестирању, Одбор би гласањем требало да изабере једног кандидата за председника и шест кандидата за чланове Републичке комисије за заштиту права у поступцима јавних набавки. Поред тога, предложио је да Одбор одреди радну групу која ће спровести тестирање и утврдити резултате.

Председник Радне групе је изнео мишљење да је на овај начин Радна група поштовала тајност и објективност и извршила свој задатак тако што је предложила принципе за утврђивање теста за проверу стручне оспособљености из области јавних набавки и спровођење тестирања кандидата, прегледала пријаве и пратећу документацију и утврдила испуњеност услова кандидата за избор председника и чланова ове веома значајне комисије, који треба да буду стручни и компетентни, а не партијски. Истакао је да је Радна група обавештавала Одбор о свом раду и своје предлоге подносила Одбору на усвајање, у циљу помоћи Одбору приликом одлучивања о сваком кандидату.

Председница Одбора је предложила и да се седница Одбора одржи сат и по пре почетка тестирања кандидата, како би било довољно времена за формирање теста од 32 питања од предложених 60 и његово умножавање. Поред тога, истакла је да чланови Одбора могу, у току седнице, да изврше увид у пријаве кандидата и пратећу документацију, а нарочито у пријаве кандидата које су непотпуне, односно нису приложене потврде из којих се може недвосмислено утврдити да је стечено потребно радно искуство у области јавних набавки, како је наведено у јавном конкурсу.

 Одбор је већином гласова (девет за, један уздржан, један није гласао), на предлог Радне групе усвојио закључак:

- Одбор неће разматрати непотпуне пријаве кандидата за избор председника и чланова Републичке комисије за заштиту права у поступцима јавних набавки, односно пријаве уз које нису приложени сви тражени докази, како је наведено у јавном конкурсу.

 Одбор је већином гласова (девет за, један уздржан, један није гласао) усвојио Извештај о раду Радне групе за утврђивање теста за проверу стручне оспособљености из области јавних набавки, преглед пријава на јавни конкурс и пратеће документације и испуњење услова кандидата за избор председника и чланова Републичке комисије за заштиту права у поступцима јавних набавки и предлоге Радне групе и председнице Одбора.

**Друга тачка дневног реда:** Разматрање Предлога за одређивање датума за тестирање кандидата за избор председника и чланова Републичке комисије за заштиту права у поступцима јавних набавки.

 На предлог председнице, Одбор је утврдио датум, 8. март 2013. године у 13,00 часова, за тестирање кандидата за избор председника и чланова Републичке комисије за заштиту права у поступцима јавних набавки.

 Седница је закључена у 12,50 часова.

На седници Одбора је вођен тонски запис.

ЗА СЕКРЕТАР-а ОДБОРА ПРЕДСЕДНИК ОДБОРА

 Милена Сандић Весна Ковач